laophatthananewspaper: ສະຖານະ​ພາບ​ປະຊາກອນ​​ໂລກ​​ປີ 2015\nວັນ​ທີ7ທັນວາ​ນີ້, ອົງການ​ສະຫະ​ປະຊາ​ດກອງ​ທຶນສຳລັບ​ປະຊາກອນ​ (​UNFPA ) ປະ ຈຳ​ລາວໄດ້​ຈັດ​ກອງ​ປະຊຸມ​ເຜີຍ​ແຜ່​ບົດ​ລາຍ​ງານ​ສະຖານະ​ພາບ​ປະຊາກອນ​ໂລກ​ປະຈຳ​ປີ 2015 ພາບ​ໃຕ້​ຫົວ​ຂໍ້ ” ປົກປ້ອງ​ຈາກ​ວິ​ທີ​ຫັນປ່ຽນ​ຍຸດ​ທະ​ສາດ​ເພື່ອ​ແມ່ຍິງ ​ແລະ ​ເດັກ​ຍິງ​” ຂື້ນ​ທີ່​ໂຮງ​ແຮມ ​ເມີ​ຄິວ​ໃນ​ນະຄອນ​ລວງ​ວຽງ​ຈັນ, ​ໂດຍ​ການ​ເຂົ້າ​ຮ່ວມ​ຂອງ​ທ່ານ ດຣ ກິ​ແກ້ວ ຈັນທະ​ບູລີ, ລັດຖະມົນຕີ​ຊ່ວຍ​ວ່າການ​ກະຊວງ​ແຜນການ ​ແລະ ການ​ລົງ​ທຶນ, ທ່ານ ດຣ ຮາ​ຊານ ​ໂມ​ຕາຊາມີ, ຜູ້​ຕາງໜ້າ​ອົງການ UNFPA ປະຈຳ​ລາວ, ພ້ອມ​ດ້ວຍ​ຜູ້​ຕ່າງ​ໜ້າ​ພາກສ່ວນ​ກ່ຽວຂ້ອງຕ່າງໆ​ເຂົ້າ​ຮ່ວມ​ເປັນ​ຈຳນວນ​ຫຼາຍ.\nທ່ານ​ລັດຖະມົນຕີ​ຊ່ວຍ​ມີ​ຄຳ​ຫັນ​ໃນ​ພິທີ​ວ່າ: ໃນທຸກໆປີ, ກະຊວງແຜນການ ແລະ ການລົງທຶນ ​ໄດ້ຮ່ວມກັບ ອົງການສະຫະປະຊາຊາດກອງທຶນ​ສຳລັບປະຊາກອນໄດ້​ລາຍ​ງານ​ສະຖານະ​ພາບ​ປະຊາກອນ​ໂລກຂື້ນ ​ແລະ ສະເພາະປີນີ້, ຍິ່ງມີຄວາມໝາຍຄວາມ​ສຳຄັນຫຼາຍໃນການຈັດຕັ້ງປະຕິບັດແຜນດຳເນີນງານ\nຂອງກອງປະຊຸມສາກົນວ່າດ້ວຍປະຊາກອນ ແລະ ການພັດທະນາ (International Conference for Population and Development (ICPD)). ​​ເຊິ່ງໄດ້ເຫນັ້ນໃຫ້ບັນລຸ​ເປົ້າ​ໝາຍສະຫະສະຫວັດ​ເພື່ອ​ການ​ພັດທະນາ MDGs ​ແລະ ເປົ້າຫມາຍພັດທະນາແບບ ຍືນຍົງ (SDGs). ໃນປັດຈຸບັນອັດຕາການຂະຫຍາຍຕົວຂອງຈຳນວນປະຊາກອນໂລກ ແມ່ນນັບມື້ນັບເພີ່ມຂຶ້ນ, ອີງຕາມບົດລາຍງານສະຖານະພາບປະຊາກອນໂລກ ປີ 2015 ຊີ້ໃຫ້ເຫັນວ່າ, ການຕອບສະຫນອງຄວາມຕ້ອງການທາງດ້ານສຸຂະພາບຈະເລີນພັນແມ່ຍິງ ແລະ ໄວໜຸ່ມຍິງ ສ່ວນຫຼາຍຖືກປະລະໃນເວລາເກີດໄພພິບັດ ແລະ ເກີດມີຂໍ້ຂັດແຍ່ງເຊັ່ນ : ການຕອບສະໜອງເຂົ້າເຖີງການບໍລິການຂອງ​ແພດ ພະດຸງຄັນ, ການປ້ອງກັນເຊື້ອ HIV ແລະ ອື່ນໆ .\nທ່ານລັດຖະມົນຕີຊ່ວຍກ່າວວ່າ: ​ປັດຈຸບັນປະຊາກອນປະມານ 100 ລ້ານຄົນ ແມ່ນມີຄວາມຕ້ອງການການຕອບສະໜອງທາງດ້ານສຸຂະພາບທາງເພດ ແລະ ຈະເລີນພັນ, ເຊິ່ງໃນນັ້ນ 26 ລ້ານຄົນ ແມ່ນ ແມ່ຍິງ ແລະ ໄວໜຸ່ມຍິງ ທີ່ຢູ່ໃນໄວຈະເລີນພັນ. ນອກນັ້ນ, 3/5 ຂອງອັດຕາການຕາຍ ແມ່ ແລະ ເດັກ ໃນປະຈຸບັນ ແມ່ນເກີດຂຶ້ນ ໃນບັນດາປະເທດ ທີ່ມີຄວາມສ່ຽງ ແລະ ຄວາມບອບບາງ ຕໍ່ກັບໄພພິບັດທາງທຳມະຊາດ ຫຼື ຂໍ້ຂັດແຍ່ງ. ການຖືພາ ແລະ ການເກີດລູກ ທີ່ບໍ່ມີສຸຂະອານາໄມ, ການຖືກພາແບບບໍ່ຕ້ອງການ ແລະ ພະຍາດຕິດຕໍ່ທາງເພດ ແມ່ນຕົ້ນເຫດທີ່ພາໃຫ້ອັດຕາການຕາຍຂອງ ແມ່ ເພີ່ມຂື້ນ ຈຳນວນ 507 ຄົນ/ມື້ ໃນປະເທດເຫຼົ່າານີ້. ດັ່ງນັ້ນ, ການຕອບສະໜອງການເຂົ້າເຖີງການບໍລິການສຸຂະພາບຈະເລີນພັນ, ເພດສຶກສາ ແລະ ການວາງແຜນຄອບຄົວ ແມ່ນມີຄວາມຈຳເປັນ ເພື່ອເຮັດໃຫ້ອັດຕາການຕາຍ ຂອງ ແມ່ຍິງ ແລະ ເດັກ ຫຼຸດລົງ.ຜ່ານມາ ລັດຖະບານ ເວົ້າສະເພາະ ສປປ ລາວ ໄດ້ຈັດຕັ້ງປະຕິບັດວຽກງານດັ່ງກ່າວຢ່າງຕັ້ງຫນ້າ ແລະ ແຂງແຮງ ເຊິ່ງໄດ້ສະແດງອອກໃນຜົນສຳເລັດຂອງການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ ແຫ່ງຊາດ5ປີ ຄັ້ງທີ VII ແລະ ສາມາດສຳເລັດ ເປົ້າຫມາຍຫລັກຂອງ ແຜນ5ປີ ຄັ້ງທີ່ VIII ຂອງລັດຖະບານ ຄື: ສຳເລັດເປົ້າຫມາຍສະຫະສະຫວັດດ້ານການພັດທະນາ MDGs ທີ່ຍັງບໍ່ທັນບັນລຸ, ບັນລຸເປົ້າຫມາຍພັດທະນາແບບ ຍືນຍົງ SDGs ທີ່ໄດ້ກໍານົດໃນ3ເສົ້າຄໍ້າ: ເສດຖະກິດ-ສັງຄົມ ແລະ ສິ່ງແວດລ້ອມ,ເຮັດໃຫ້ປະຊາຊົນ ບັນດາເຜົ່າ ມີຊີວິດການເປັນຢູ່ທີ່ ດີຂື້ນ ສປປ ລາວ ຫລຸດພົ້ນ ອອກຈາກ ສະຖານະພາບດ້ອຍພັດທະນາໃນ ປີ 2020, ດັ່ງນັ້ນຈຶ່ງຮຽກຮ້ອງໃຫ້ທຸກພາກສ່ວນ ໂດຍສະເພາະຂະແໜງການສຶກສາ, ສາທາລະນະສຸກ ກໍ່ຄືບັນດາອົງການຈັດຕັ້ງມະຫາຊົນ ທີ່ມີສາຍພົວພັນກັບການຈັດຕັ້ງຢູ່ຮາກຖານ,ໂດຍສະເພາະຢູ່ເຂດຊົນນະບົດ,ພູດອຍຫ່າງ​ໄກສອກຫຼີກ, ເຂດຊົນເຜົ່າ ຈະຕ້ອງຊອກຫາມາດຕະການຕ່າງໆເພື່ອສົ່ງເສີມໃຫ້ ແມ່ຍິງ ແລະ ເດັກ ໄດ້ຮັບການສຶກສາຈົບຊັ້ນມັດທະຍົມເປັນຢ່າງຕໍ່າ ແລະ ເອົາການສຶກສາກ່ຽວກັບສຸຂະພາບໄວຈະເລີນພັນເຂົ້າສອນເປັນທາງການ ຫຼື ຜ່ານຂະບວນກິດຈະກຳຕ່າງໆ ຂອງໂຮງຮຽນ ນັບແຕ່ຊັ້ນປະຖົມ, ສຳລັບເຂດຊົນນະບົດຫຼໍ່ແຫຼມທີ່ນັກຮຽນມີຄວາມສ່ຽງຈະບໍ່ສືບຕໍ່ຮຽນຊັ້ນມັດຖະຍົມ. ພ້ອມດ່ຽວກັນນີ້ ​ເພື່ອ​ຈະ​ແກ້​ໄຂ​ບັນຫາ​ການ​ຫຼຸດຜ່ອນ​ອັດຕາ​ການ​ຕາຍ​ຂອງ ແມ່ຍິງ ແລະ ເດັກ ​ໃນ​ເວລາ​ເກີດ​ລູກຕາມ​ຕົວ​ຊີ້​ວັດ MDG4​​ແລະ5ນັ້ນ ຂ້າພະ​ເຈົ້າ​ເຫັນ​ວ່າ ພວກ​ເຮົາ​​ຕອ້ງ​ໄດ້​ເພີມທະວີ ສຸມ​ກຳລັງ​ເຫື່ອ​ແຮງ ​ແລະ ທຶນຮອນ ​ເພື່ອ​ຊຸກຍູ້​ໃຫ້​ ແມ່ຍິງ ແລະ ເດັກ ​ໄດ້​ມີ​ໂອ​ກາດຮຽນ​ໃຫ້​ຫຼາຍ ທັງ​ສາຍ​ສາມັນ ​ແລະ ອາຊີວະ​ສຶກສາ ​ແລະ​ ມີ​ວຽກ​ເຮັດ​ງານ​ທຳ ​ເມື່ອ​ຄົບ​ອາຍຸ 18 ປີ ຂຶ້ນ​ໄປ​ສາມາດ​ແຕ່ງງານ​ສ້າງ​ຄອບຄົວ​ໄດ້ ຕາມ​ກົດໝາຍ​ຄອບຄົວ ກໍ​ຄື​ ກົດໝາຍ​ວ່າ​ດ້ວຍ​ການ​ພັດທະນາ ​ແລະ ປົກ​ປ້ອງ​ແມ່ຍິງ. ໜ່ວຍ​ງານ​ທີ່​ຮັບຜິດຊອບ​ກົດໝາຍ​ດັ່ງກ່າວ​ນີ້ ຄວນ​ນຳ​ໄປ​ເຜີຍ​​ແຜ່​ໃຫ້ຫຼາຍ​ຢູ່​ເຂດ​ຊົນນະບົດ​ຫ່າງ​ໄກ​ສອກຫຼີກ ​ແລະ ມີມາດ​ຕະການ​ຕໍ່​ຜູ້​ລະ​ເມີດ​ຢ່າງ​ເໝາະ​ສົມ ແລະ ເຊື່ອໝັ້ນວ່າບົດລາຍງານສະຖານະພາບປະຊາກອນໂລກປະຈຳປີ 2015 ແມ່ນເປັນປະໂຫຍດຫຼາຍສຳລັບ ສປປ ລາວ ທີ່ຈະໄດ້ຮຽນຮູ້ຈາກບັນດາປະເທດອື່ນໆ ແລະ ປະສົບການໃນທົ່ວໂລກ.